PROGRAM NO: 199 LANGSING NANGING SEHAT / TETEP GESANG ING KAYEKTOSAN ING SALEBETING KANGELAN ING GESAN Pamiyarsa, Kula bingah awit dinten menika taksih saget sowan panjenengan wonten ing giyaran adicara Cahyaning Agesang. Pangajap kula panjenengan sami ing kahanan ingkang sae lan saget midhangetaken adicara menika. Inggih pamiarsa menawi kita saget pepanggihan ing giyaran menika, sedaya menika namung saking nugrahaning Gusti. Pramila menika kita kedah tansah ngaturaken panuwun dhumateng Gusti, awit Gusti tansah ngrimat lan njangkung ing gesang kita. Saking studio kula ibu lilik ngaturaken sugeng midhangetaken adicara menika. Pamiarsa. Badan ingkang kuru mboten ateges mboten sehat. Kathah tiyang mliginipun para wanita ngersaaken gadhah badan ingkang kuru, langsing, lan tetep sehat. Lajeng kados pundi supados gadhah badan ingkang langsing nanging tetep sehat, nah ing ngriki kula badhe ngaturaken katrangan LANGSING KANTHI CARA INGKANG SEHAT. Mangga dipun pidhangetaken. Pamiarsa. Badan ingkang langsing dados angenanipun para wanita. Kathah ibu-ibu ingkang kepingin gadhah badan ingkang langsing amargi kepingin ngremenaken kakungipun utawi amargi menawi badanipun langsing menika saget ngagem rasukan menapa kemawon kanthi makaten penampilanipun saget tetep menarik. Makaten ugi para remaja putri ugi kepingin gadhah badan ingkang langsing, ajrih menawi lemu amargi para remaja putri limrahipun remen mbandingaken badanipun piyambak kaliyan tiyang ingkang dados idolanipun, umpaminipun bintang pilm, artis ingkang badanipun langsing, malah wonten ingkang ngantos kuru sanget. Kamangka menawi kuru sanget menika ugi mboten sae utawi mboten sehat. Kanthi makaten wonten ibu-ibu lan remaja putri ingkang amargi kepingin badanipun langsing ngantos mboten purun nedha babar pindhah utawi namung nedha sepindhah kemawon lan mboten migatosaken tetedhan ingkang dipun tedha. Ingkang dipun kajengaken namung badanipun langsing. Pamiarsa. Pancen langsing menika sae. Kula ugi kepingin gadhah badan ingkang langsing, nanging kita ugi kedah tetep migatosaken kesarasaning badan kita. Kedah kanthi cara ingkang wicaksana. Langsing ning tetep sehat.
Lajeng kados pundi tumrap panjenengan ingkang pancen kedah nglangsingaken badan, utawi supados badanipun mboten kelemon utawi langsing ning tetep sehat , kados pundi caranipun. Menapa ingkang kedah dipun tindakaken? Nah ing ngriki kula gadhah seserepan ingkang saget kula aturaken kagem panjenengan. Makaten seserepan menika: Ingkang sepindhah Ingkang kedah dipun gatosaken inggih menika tetedhan ingkang kita tedha kedah ngandhut gizi ingkang seimbang, inggih menika ngandhut karbohidrat, protein,lemak , vitamin lan mineral, awit zat gizi menika sedaya dipun betahaken kangge njagi kesarasaning badan,. Nanging tumrap tiyang ingkang ngersaaken badanipun langsing langkung sae kathah dhahar sayur lan buah, awit kejawi kathah ngandhut vitamin lan minerat, ugi ngandhut serat lan kalorinipun namung sekedhik, kanthi makaten murugaken padharan awet wareg lan mboten murugaken badan lemo. Lajeng ingkang angka kalih nedha kanthi porsi ingkang sekedhik, saget dipun kirangi mbaka sekedhik, utawi saget dipun taker. Kaping tiga ngendhani nedha tetedhan ingkang dipun goreng, ingkang raosipun legi, lan roti ingkang kathah ngandhut cream. Kaping sekawan ampun remen nyamil, menawi luwe saget nedha sayur, buah, ager-ager, lan kacang-kacangan. Kaping gangsal nindakaken olah raga ingkang teratur lan kathah ngunjuk toya pethak. Pamiarsa. Langsing pancen sae lan sehat, nanging supados badan langsing kedah tetep migatosaken kesarasaning badan. Dados kedah kanthi cara ingkang wicaksana. Makaten pamiarsa mugi seseepan menika maedahi kagem panjenengan ingkang mbetahaken. Nuwun. Pamiarsa. Selajengipun kita badhe sesarengan kaliyan ibu arin ingkang kados ing padatan badhe ngaturaken gegilutan ingkang kaparingan irah-irahan tetep gesang ing kayektosan ing salebeting kangelan ing gesang. Manga dipun pidhangetaken. Pamiarsa. Saben tiyang tamtu ngajeng-ajeng reginipun bahan tetedhan saget murah, lajeng saget gampil pados pendamelan, lan gajinipun ugi sansaya kathah, sekolah mboten mbayar lsp. Nanging ingkang dumados kosok wangsulipun, ekonomi sansaya angel. Lan mindhak dinten kahanan ingkang sansaya angel menika saget kita raosaken ta? Ing wekdal menika reginipun bahan tetedhan kadosta, beras, lisah, gendhis sansaya awis, mindhakipun mboten baen-baen saget ngantos 100 %. Kanthi makaten ngatur arta ugi sansaya angel. Menawi kita mboten ngatos-atos lan mboten waspada, ing wekdal ngrampungaken prakawis ekonomi, kita saget gampil kagodha kangge nindakaken prakawis-prakawis
ingkang mboten leres. Kathah tiyang ingkang nindakaken piawon kangge ngrampungaken prakawis ing babagan ekonominipun. Wiwit saking ngapusi, nyolong, sadean obat-obatan ingkang dipun larang dening negari lsp. Pamiarsa. Kula badhe maosaken carios kados pundi ing wekdal Gusti Yesus dipun godha dening iblis ing ara-ara samun. Pangajab kula lumantar carios menika kita saget sinau kados pundi tetep gesang ing kayektosan ing wekdal ngadhepi kangelan lan kasangsaran ing gesang menika. Mangga kita semak cariosipun , kula badhe waosaken kagem panjenengan, makaten cariosipun: Injil Matius 4: 1 - 10 4:1 Sawisé mengkono, Gusti Yésus banjur katuntun déning Sang Roh Suci menyang ara-ara samun, supaya digodha déning Iblis. 4:2 Ana ing kono Gusti Yésus siyam patang puluh dina patang puluh bengi. Banjur kraos luwé. 4:3 Iblis nuli teka sowan ing ngarsané Gusti Yésus lan matur mengkéné: "Sarèhné Panjenengan menika Putranipun Allah, mangga séla-séla menika Panjenengan sabdakaken dados roti." 4:4 Gusti Yésus paring wangsulan: "Wis katulis ing Kitab Suci: Manungsa kuwi uripé ora mung saka roti waé, nanging saka sakèhing sabda sing didhawuhaké déning Gusti Allah." 4:5 Iblis banjur nggawa Gusti Yésus menyang kutha Yérusalèm lan mapanaké Panjenengané ana ing wuwunging Pedalemané Allah. 4:6 Iblis nuli matur: "Sarèhné Panjenengan menika Putranipun Allah, sumangga kula aturi anjlog; sebab wonten ing Kitab Suci wonten seratan mekaten: 'Pangéran bakal ndhawuhi para malaékaté njaga marang kowé, lan kowé bakal dithadhahi ing tangané supaya aja nganti kena ing watu.' " 4:7 Pangandikané Gusti Yésus: "Nanging ing Kitab Suci iya ana tulisan mengkéné: 'Kowé aja nyoba marang Pangéran Allahmu.' " 4:8 Gusti Yésus banjur digawa déning Iblis, menyang gunung sing dhuwur banget. Ana ing kono Gusti Yésus diaturi mirsani sakèhé kraton ing donya sakamulyané kabèh. 4:9 Iblis banjur matur marang Gusti Yésus: "Sedaya menika kula caosaken dhateng Panjenengan, angger Panjenengan sujud nyembah dhateng kula." 4:10 Gusti Yésus ngandika: "Wis lungaa, Sétan! Awit ing Kitab Suci wis tinulis mengkéné: 'Pangéran Allahmu sing wajib koksembah lan mung Panjenengané sing wajib kokbektèni!' " Pamiarsa. Ing wekdal Gusti Yesus gesang ing alam ndonya, awujud manungsa, panjenenganipun nglampahi kasangsaran lan kangelan ing gesangipun. Ing wekdal panjenenganipun nglampahi kasangsaran, Gusti Yesus dipun godha dening iblis supados kersa nindakaken menapa ingkang dados panyuwunipun iblis,
lan nilaraken kayektosan. Saking carios ingkang kita waos kalawau, kita mangertos menapa ingkang dipun tindakaken dening Gusti Yesus ing wekdal dipun godha dening iblis inggih menika panjenenganipun tetep gesang ing kayektosan, Gusti yesus naming mbangunturut dhumateng sang rama. Gusti Yesus babar pindah mboten nyarujuki panyuwunipun iblis. Menapa ingkang dipun tindakaken dening Gusti yesus menika ingkang murugaken Gusti yesus mimpang saking panggodhanipun iblis. Gusti yesus tetep mbanguturut dhumateng ramanipun, sinaoso Gusti yesus nglampahi kasangsaran. Menapa ingkang sampun dipun tindakaken dening Gusti yesus menika saget dados tuladha tumrap kita. Kita kedah tetep gesang ing ing kayektosan lan kapitadosan dhumateng Gusti Yesus, sinaosa kita gesang ing salebeting kasangsaran utawi kangelan ing gesang menika. Menawi kita tansah mbangunturut dhumateng gusti, pramila gusti badhe mitulungi kita lumawan panggodhanipun iblis. Iblis menika mangertos menawi kita gesang ing salebeting kasangsaran, iman kapitadosan kita saget dados ringkih, awit saking menika iblis badhe kanthi gampil ngebrukaken iman kapitadosan kita. Nanging menawi kita tansah mbangunturut lan tetep pitados dhumateng Gusti, tamtu kita gadhah kekiyatan nindakaken kayektosan, sinaosa iblis nggodha kita. Gusti Allah ingkang badhe mitulungi lan paring kekiyatan anggen kita milih gesang ing kayektosan. Nah kalawau kita sampun mireng cariosipun Gusti yesus, kados pundi ngadhepi panggodhanipun iblis ing wekdal padharanipun luwe, ngorong, lan badanipun sayah. Nah ing ngriki kula ugi badhe nyariosaken carios ingkang sakleresipun dumados dhumateng gesangipun wanita ingkang nindakaken kalepatan ing wekdal ngrampungaken prakawis ing babagan ekonominipun. Carios menika kula waos saking Koran jawa pos. cariosipun makaten, kula sebat kemawon wanita menika naminipun Sukma, randha, umuripun 25 tahun, wanita kalawau kapeksa nyade larenipun ingkang ingkang nembe dipun lairaken kanthi rega Rp. 200.000. Prakawis menika dipun tindakaken amargi Sukma mboten gadhah arta kangge mbayar obat-obatan lan kangge mbayar biaya anggenipun babaran. Sukma ingkang sampun randha menika mboten gadhah tiyang ingkang saget dipun ndelaken kangge mbiayai anggenipun babaran. Alesanipun Sukma kenging napa nyade bayinipun, inggih menika supados larenipun saget gesang kanthi sae. Nanging menapa ingkang dipun lampahi dening Sukma menika kalebet tumindak ingkang awon, ingkang nglanggar paugeraning negari, pramila menika sukma kedah tanggel jawab dhumateng menapa ingkang sampun dipun tindakaken, dhumateng punggawaning negari. Pramila menika sinaoso badanipun taksih lemes lan loyo amargi bibar babaran, Sukma kedah dipun mbekta dhateng kantor polisi. Pamiarsa. Sukma minangka salah setunggalipun wanita ingkang sangsara. Taksih kathah malih wanita ingkang ngalami kasangsaran kados ingkang dipun alami dening Sukma, ingkang mboten gadhah
kakung, mboten gadhah pedamelan, lan mboten mangertos ingkang kedah dipun tindakaken kangge njagi supados tetep saget gesang utawi nyambung gesangipun. Gunggungipun mboten sekedhik, saget maewu-ewu wanita ingkang ngalami kasangsaran kados makaten. Lan mboten namung Sukma kemawon ingkang nyade bayinipun amargi alesan ekonomi. Taksih kathah bayi ingkang dipun sade, amargi tiyang sepuhipun kepingin pikantuk arta kangge nyambung gesangipun. Pamiarsa. Pancen ing gesang menika kita mbetahakaen tetedhan, rasukan, lan papan. Lan jaman sakmenika mboten gampil pados tetedhan, pikantuk rasukan ingkang pantes, lan griya kangge ngeyup. Awit jaman sakmenika sedaya kalawau reginipun awis. Nanging tamtunipun kita mboten kepingin nindakaken tumindak ingkang awon kangge nyekapi kabetahan ing gesang kita. Nanging kala-kala kita ugi saget kagodha nindakaken tumindak ingkang mboten leres, amargi kita mboten kiyat nanggel kasangsaran ingkang dumados ing gesang kita. Pamiarsa. Menapa ingkang dipun tindakaken dening sukma, ampun tipun tiru, amargi menapa ingkang dipun lampahi dening Sukma menika tumindak ingkang lepat. Mangga kita nuladhani gusti Yesus ing wekdal ngadhepi kangelan ing gesang, inggih menika tetep nindakaken kayektosan ing wekdal ngadhepi mangsa ingkang angel, kadosta ngadhepi prakawis ekonomi ingkang mbok bilih ing wekdal menika saweg panjenengan adhepi. Tuladha saking Gusti Yesus menika ingkang kedah kita emut lan kita lampahi supados kita tetep setia dhumateng Gusti, setya nindakaken kayektosan lan setya anggen kita pitados dhumateng Gusti yesus, ngantos gusti mundhut gesang kita lan mbekta kita dhateng kraton swarga. Amin. Mangga kita ndedonga. Pamiarsa. Makaten gegilutan ingkang sampun dipun andharaken dening ibu arin. Pancen gesang menika mboten selaminipun sekeco. Kala-kala kita ugi ngadhepi kangelan ing gesang , meh saben dinten prakawis ing gesang menika wonten kemawon, nanging minangka jejering tiyang pitados ing wekdal ngadhepi prakawis utawi kangelan ing gesang, kita ampun nilaraken kayektosan, kita kedah tetep gesang ing kayektosan. Lan ingkang dados tuladha lan pangajeng-ajeng kita namung Gusti Yesus. Ingkang lumantar pangandikanipun nuntun lan ngrimat ing gesang kita.